เริ่มวันนี้ พิธีเจริญพระพุทธบทโพชฌังคปริตร เสริมกำลังใจคนไทยให้ผ่านพ้นโรค COVID-19 ถ่ายทอดสดช่อง NBT เริ่ม 16.00 น.
เริ่มวันนี้ พิธีเจริญพระพุทธบทโพชฌังคปริตร เสริมกำลังใจคนไทยให้ผ่านพ้นโรค COVID-19 ถ่ายทอดสดช่อง NBT เริ่ม 16.00 น. นายเทวัญ ลิปตพัลลภ รัฐมนตรีประจำสำนักนายกรัฐมนตรี กล่าวว่า ในวันนี้ 25 มีนาคม 2563 เวลา 16.00 น. จะมีพิธีเจริญพระพุทธบทโพชฌังคปริตร ณ วัด 6 แห่ง ในพื้นที่ กทม. ได้แก่ วัดราชบพิธสถิตมหาสีมาราม วัดไตรมิตรวิทยารามวรวิหาร วัดบวรราชวรวิหาร วัดยานนาวา วัดประยุรวงศาวาสวรวิหาร และอีก 3 แห่งในต่างจังหวัดครอบคลุมทุกภูมิภาค ทั้งภาคเหนือที่วัดเจดีย์หลวงวรวิหาร จังหวัดเชียงใหม่ ภาคใต้ที่วัดพระมหาธาตุวรมหาวิหาร จังหวัดนครศรีธรรมราช และภาคตะวันออกเฉียงเหนือที่วัดพระนารายณ์มหาราชวรวิหาร จังหวัดนครราชสีมา ซึ่งเป็นพิธีภายในวัดไม่ได้เปิดให้ประชาชนเข้าไปร่วมที่วัด สนองนโยบาย Social Distancing เว้นระยะห่างระหว่างบุคคล ลดความเสี่ยงการแพร่เชื้อไวรัสโคโรนา 2019 แต่จะถ่ายทอดสดผ่านสถานีวิทยุโทรทัศน์แห่งประเทศไทย (NBT) ซึ่งจะมีทั้งภาพ เสียง และคำบรรยายบทสวด ให้ประชาชนที่สนใจได้ร่วมสวดมนต์ไปพร้อมกันเพื่อความเป็นสิริมงคลทั้งนี้ในพระไตรปิฎก เล่าว่า บทสวดมนโพชฌังคปริตร เป็นธรรมที่สมเด็จพระสัมมาสัมพุทธเจ้าทรงแสดง เกี่ยวกับปัญญาเป็นธรรมชั้นสูง ทำใจให้สว่าง สะอาดผ่องใส ซึ่งสามารถช่วยรักษาใจ ที่สัมพันธ์กับร่างกาย เป็นเหตุให้เชื่อกันว่ามนต์บทนี้ช่วยให้หายจากโรคได้